安藤櫻

安藤櫻係日本嘅一個女演員，曾經多次攞獎。同男演員柄本佑結咗婚後，戶籍名改叫柄本櫻。

家族 
安藤櫻出身嘅家族都好出名，太公係前日本首相犬養毅，而阿公係前法務大臣犬養健。阿媽係犬養健嘅私生女、女作家安藤和津，老豆係出名嘅電影監督奧田瑛二，而家姐係電影導演安藤桃子。佢嘅遠房親屬係國際協力機構前理事長緒方貞子，表哥係犬養千春。

安藤櫻嘅老公係男藝人柄本佑，兩個人響2008年識嘅。因為柄本佑出身於演藝世家，老豆柄本明同阿媽角替和枝都係日本有名嘅演員，所以呢場戀情好受到日本市民留意。響拍拖三年後就談婚論嫁喇，最終佢哋響2012年結婚。2017年6月，安藤櫻生咗個女。

經歷 
響安藤櫻五歲嗰陣，佢睇到由老豆奧田瑛二主演嘅舞台劇，因而想做演員，但因為老豆阿媽都係演員，唔希望畀人唱為「演藝世家」，因而放棄呢個夢想。直到高中時期，佢響唔少餐廳打完工後，決定加入娛樂圈。

2007年，安藤櫻正式出道，第一個作品係由老豆監督嘅電影《風之外側》。2009年，佢響由園子溫監督嘅電影《愛的曝光》入面因為好好嘅發揮而開始有人睇起佢。

2011年，佢以《健太與純與加世的國度》而走紅；2012年以《愛與誠》攞到日本電影旬報獎、橫濱電影節、報知電影獎同埋每日電影獎嘅最佳女配角；一年後又以《家族的國度》攞到藍絲帶獎、日本電影影評大獎同埋日本放送電影藝術大賞最佳女主角獎，成為電影旬報獎史上第一個同時之間攞到最佳女主角同配角嘅演員。

2014年，佢以《百元之戀》第二次攞到藍絲帶獎、電影旬報獎同埋每日電影獎嘅最佳女主角。同年佢畀電影旬報選為「日本電影史上100位女演員榜」入面嘅第八名。

2017年大女出世，同年安藤響第40屆日本電影學院獎入面同西田敏行做司儀，同時都有出席東京國際電影節。

2018年，佢有份拍嘅《小偷家族》出嗮名，攞到第71屆康城影展嘅金棕櫚獎，響世界打響名堂。同時，佢以呢套電影分別攞到好多嘅女主角獎，其中響每日電影獎、電影旬報獎入面仲同老公柄本佑一齊攞到男女主角獎，成為日本史上第一對兩公婆都可以包嗮男女主角獎。

攷

日本女演員